Johan Hansen
Johan Hansen er en dansk håndboldspiller født på Færøerne. Han spiller højre fløj for den tyske klub SG Flensburg-Handewitt og for det danske landshold. Johan Hansen har spillet 82 landskampe og scoret 157 mål for Danmark (pr. 29. april 2023). Med landsholdet har han bl.a. vundet VM-guld i både 2019, 2021 og 2023.
Johan Hansen begyndte at spille håndbold i den færøske klub Kyndill, men flyttede som 16-årig til Danmark for at spille for Skanderborg. I 2015 skiftede han til Bjerringbro-Silkeborg, som han i 2016 vandt det danske mesterskab med, inden han i 2020 fortsatte karrieren i den tyske klub TSV Hannover-Burgdorf. I 2022 blev han solgt til Flensburg-Handewitt.
Johan Hansen nåede at spille 4 ungdomslandskampe for Færøerne, men valgte i 2013 at stille op for Danmark. I 2015 vandt han VM-bronze med Danmarks U21-landshold, og samme år debuterede han på A-landsholdet. I 2019 fik han slutrundedebut under Nikolaj Jacobsen og var med til at gøre det danske herrelandshold til verdensmestre for første gang i historien. Med landsholdet har Johan Hansen desuden vundet guld ved VM i 2021 og 2023, sølv ved De Olympiske Lege i 2021 (udsat fra 2020 pga. coronapandemien) og bronze ved EM i 2022.